BEGRUNDELSE

1. BAGGRUND FOR FORSLAGET

· Begrundelse og formål

De Forenede Nationers Økonomiske Kommission for Europa (FN/ECE) udvikler harmoniserede krav på internationalt plan, der har til formål at fjerne de tekniske hindringer for samhandelen med motorkøretøjer og systemer til motorkøretøjer mellem de kontraherende parter i den reviderede overenskomst af 1958 og at sikre, at sådanne køretøjer og systemer yder en høj grad af sikkerhed og miljøbeskyttelse.

FN/ECE færdiggjorde for nyligt et udkast til et regulativ om ensartede bestemmelser for godkendelse af eftermontering af emissionskontroludstyr (Retrofit Emission Control Devices - REC) for tunge erhvervskøretøjer, landbrugs- og skovbrugstraktorer og mobile ikke-vejgående maskiner med motor med kompressionstænding. Målet med dette udkast til regulativ er at fastsætte en række krav for godkendelsen af disse udstyr, hvilket skal sikre et acceptabelt miljøpræstationsniveau og en funktionsdygtig levetid.

Nærværende forslag har til formål at fastlægge Unionens holdning til ovennævnte udkast til FN/ECE-regulativ om godkendelsen af REC og således gøre det muligt for Unionen, repræsenteret ved Kommissionen, at stemme for udkastet.

· Generel baggrund

De tekniske krav til typegodkendelse af eftermonteringsudstyr, der har til formål at reducere emissioner, behandles aktuelt på nationalt plan. Med vedtagelsen af udkastet til FN/ECE-regulativ om godkendelsen af REC tages et vigtigt skridt mod markedsharmonisering og afskaffelsen af eventuelle handelshindringer for så vidt angår REC-udstyr, idet EU's medlemslande kan inddrage dette regulativ som henvisning, når de udarbejder deres nationale lovgivning.

EU forventes derfor at stemme for udkastet til FN/ECE-regulativ om godkendelse af REC for at skabe fælles harmoniserede krav på internationalt plan, hvilket vil fremme international handel. Dette vil gøre det muligt for europæiske virksomheder at følge ét sæt krav, der er anerkendt på verdensplan, dvs. i de lande, der er kontraherende parter i den reviderede FN/ECE-overenskomst af 1958.

· Gældende bestemmelser på det område, som forslaget vedrører

De tekniske krav på det område, som forslaget vedrører, behandles aktuelt på national plan og indgår hidtil derfor hverken i EU-lovgivning eller FN/ECE-lovgivning.

· Overensstemmelse med andre EU-politikker og -mål

Forslaget er i overensstemmelse med målene i forordningen (EF) nr. 595/2009 om typegodkendelse af motorkøretøjer og motorer med hensyn til emissioner fra tunge erhvervskøretøjer (Euro VI) og direktivet 97/68/EF om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner og er derfor i overensstemmelse med EU's mål om at sikre et højt miljøbeskyttelsesniveau inden for Unionens område.

2. RESULTAT AF HØRINGER AF INTERESSEREDE PARTER OG KONSEKVENSANALYSER

· Høringer af interesserede parter

I forbindelse med udarbejdelsen af forslaget deltog Europa-Kommissionen i FN/ECE's uformelle gruppe vedrørende REC, hvor repræsentanter for de interesserede parter såvel som medlemsstaterne mødtes. Desuden blev tekstens nøglepunkter drøftet på mødet i Det Tekniske Udvalg for Motorkøretøjer den 10. juli 2012, mens nærværende dokument blev udfærdiget. · Konsekvensanalyse Bestemmelserne vedrørende eftermontering af emissionskontroludstyr kan ses som supplement til FN/ECE's og EU's emissionslovgivning vedrørende typegodkendelse af motorer til tunge køretøjer og tunge køretøjer (Euro VI) og mobile ikke-vejgående maskiner. I forbindelse med førstnævnte er der blevet foretaget en konsekvensanalyse, hvor en række politiske muligheder er blevet behandlet. Hvad angår mobile ikke-vejgående maskiner, udarbejdes der på nuværende tidspunkt en konsekvensanalyse, og derfor anses det ikke for nødvendigt at udfærdige en separat konsekvensanalyse for at kunne vedtage udkastet til FN/ECE-regulativ.

3. JURIDISKE ASPEKTER AF FORSLAGET

· Resumé af forslaget

Forslaget vil gøre det muligt for Unionen, repræsenteret ved Kommissionen, at stemme for dette udkast til FN/ECE-regulativ om ensartede bestemmelser for godkendelsen af eftermontering af emissionskontroludstyr (REC) for tunge erhvervskøretøjer, landbrugs- og skovbrugstraktorer og mobile ikke-vejgående maskiner med motor med kompressionstænding.

· Retsgrundlag

I betragtning af genstanden for og indholdet af Rådets afgørelse udgøres retsgrundlaget af artikel 114 og artikel 218, stk. 9, i TEUF. Den procedure, der skal følges ved vedtagelse af Rådets afgørelse, er fastlagt i artikel 4, stk. 2, i Rådets afgørelse 97/836/EF.

· Nærhedsprincippet

Direktiv 2008/50/EF fastsætter forskrifterne for luftkvalitet og lader det være medlemsstaternes egen afgørelse, præcis hvilke foranstaltninger, der skal træffes for at efterkomme ovennævnte forskrifter. I den henseende kan eftermontering af emissionskontroludstyr spille en afgørende rolle, eftersom udstyrets montering i køretøjer, der allerede befinder sig på markedet, er et emne, der ofte behandles på nationalt plan som led i de nødvendige foranstaltninger til forbedring af luftkvaliteten.

På baggrund af ovenstående og i henhold til nærhedsprincippet, bør EU stemme for FN/ECE-regulativ om typegodkendelse af REC, hvorved det respekteres, at medlemsstaterne har mulighed for på det pågældende nationale plan at afgøre, om regulativet skal anvendes til det formål at gøre typegodkendelsen af REC-udstyr obligatorisk eller til andre formål. Uden at medlemsstaternes mulighed for at træffe afgørelser inden for deres kompetenceområde derved tilsidesættes, bør de elementære regler i henhold til overenskomsten af 1958 gælde for hele EU og på samme måde for alle medlemsstaterne.

Forslaget er derfor i overensstemmelse med nærhedsprincippet.

· Proportionalitetsprincippet

Forslaget er i overensstemmelse med proportionalitetsprincippet, fordi det ikke går længere end nødvendigt for at opfylde målsætningerne om at sikre et velfungerende indre marked og garantere et højt miljøbeskyttelsesniveau.

· Reguleringsmiddel/reguleringsform

Foreslået reguleringsmiddel: rådsafgørelse.

Det anses for hensigtsmæssigt at anvende en rådsafgørelse, da det er i overensstemmelse med artikel 218, stk. 9, i TEUF.

4. VIRKNINGER FOR BUDGETTET

Forslaget får ingen virkninger for Unionens budget.

2013/0333 (NLE)

Forslag til

RÅDETS AFGØRELSE

om den holdning, Unionen skal indtage i administrationsudvalget for De Forenede Nationers Økonomiske Kommission for Europa om udkastet til regulativ om ensartede bestemmelser for godkendelse af eftermontering af emissionskontroludstyr (REC) for tunge erhvervskøretøjer, landbrugs- og skovbrugstraktorer og mobile ikke-vejgående maskiner med motor med kompressionstænding.

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Unionen har ved Rådets afgørelse 97/836/EF[1] tiltrådt overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter ("overenskomst af 1958 som revideret").

(2) De standardiserede krav i udkastet til FN/ECE-regulativ om ensartede bestemmelser for godkendelse af eftermontering af emissionskontroludstyr (REC) for tunge erhvervskøretøjer, landbrugs- og skovbrugstraktorer og mobile ikke-vejgående maskiner med motor med kompressionstænding[2] har til formål at fjerne tekniske hindringer for samhandelen med REC-udstyr mellem de kontraherende parter i den reviderede overenskomst af 1958 og at sikre, at sådanne systemer har et højt kvalitets- og miljøbeskyttelsesniveau.

(3) Den holdning, som skal indtages på Unionens vegne i administrationsudvalget for overenskomsten af 1958 som revideret om vedtagelse af nævnte udkast til FN/ECE-regulativ, bør fastlægges —

VEDTAGET DENNE AFGØRELSE :

Eneste artikel

Unionen, repræsenteret ved Kommissionen, stemmer i administrationsudvalget for overenskomsten af 1958 for udkastet til FN/ECE-regulativet om ensartede bestemmelser for godkendelse af eftermontering af emissionskontroludstyr (REC) for tunge erhvervskøretøjer, landbrugs- og skovbrugstraktorer og mobile ikke-vejgående maskiner med motor med kompressionstænding, som foreligger i dokument ECE TRANS/WP.29/2013/119.

Udfærdiget i Bruxelles, den […].

På Rådets vegne

[1] EFT L 346 af 17.12.1997, s. 78.

[2] FN/ECE-dokument ECE TRANS/WP.29/GRPE/2013/6.